**Министерство на регионалното развитие и благоустройството**

**М О Т И В И**

**към проект на**

**Наредба за изпълнение, контрол и приемане на бетонни и стоманобетонни конструкции**

1. **Причини, които налагат приемането на нормативния акт**

Проектът на Наредба за изпълнение, контрол и приемане на бетонни и стоманобетонни конструкции е разработен от работна група, създадена със Заповед № РД-02-14-794 от 18.09.2020 г., изменена със Заповед № РД-02-14-197 от 17.02.2022 г. на министъра на регионалното развитие и благоустройството (РРБ), на основание чл. 169, ал. 4, във връзка с ал. 1, т. 1 от Закона за устройство на територията (ЗУТ). Проектът на Наредба е изготвен въз основа на БДС EN 13670 „Изпълнение на бетонни и стоманобетонни конструкции“ и националното приложение към него.

Причините, които налагат приемането на наредбата произтичат от необходимостта от:

- актуализация на изискванията за приемане на бетонни и стоманобетонни конструкции - голяма част от действащите изисквания за изпълнение на бетонни и стоманобетонни конструкции са остарели и не съответстват на съвременните европейски изисквания, стандарти и практики;

* отмяна на действащата Наредба № 3 от 1994 г. за контрол и приемане на бетонни и стоманобетонни конструкции (ДВ, бр. 97 от 1994 г.) (Наредба № 3 от 1994 г.), която съдържа изисквания, свързани с остарели строителни практики и отменени български държавни стандарти;
* хармонизиране на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент и на Съвета от 9 март 2011 година за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (OB, L88/5 от 4 април 2011 г.) – чл. 8 (6) на регламента изисква методите, използвани от държавите-членки в изискванията им към строежите, както и други национални правила по отношение на съществените характеристики на строителните продукти да са в съответствие с хармонизираните стандарти.

В изготвения проект на нормативен акт са разписани изисквания за:

* монолитното изпълнение на бетонни и стоманобетонни конструкции;
* изпълнението на конструкции от готови бетонни и стоманобетонни елементи;
* контрол на качеството и документиране на изпълнените бетонни и стоманобетонни конструкции;
* приемане на бетонни и стоманобетонни конструкции.
1. **Цели, които се поставят с приемането на нормативния акт.**

Основна цел на проекта на наредбата е въвеждането на съвременни изисквания, правила и ред за постигане на по-високо качество и ефективен контрол при изпълнение на бетонни и стоманобетонни сгради и строителни съоръжения и отмяна на действащата Наредба № 3 от 1994 г., в т.ч. Правилата за контрол и приемане на бетонните и стоманобетонните конструкции, изменяни през 1999г. (приложение към чл. 2, ал. 2 на наредбата).

С развитието на технологиите изпълнението на строително монтажните работи (СМР) бързо се променя както технологично, така и по отношение изисквания и цели за устойчиво строителство, включени в европейските и национални политики. Стандартите за строителни продукти и изпълнение на СМР се актуализират регулярно на всеки 5 години. Нормативната база с изисквания към строежите следва да отговаря на съвременните завишени изисквания към строителния сектор и политики за осъществяване на зелен преход.

1. **Финансови и други средства, необходими за прилагането на нормативния акт.**

За приемането на проект на Наредба изпълнение, контрол и приемане на бетонни и стоманобетонни конструкции не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт.**

С приемането на проекта на Наредба за изпълнение, контрол и приемане на бетонни и стоманобетонни конструкции се очакват следните резултати:

* 1. създаване на съвременни изисквания за изпълнение и дефиниране на допустими отклонения, които да бъдат прилагани при изпълнението на строежи, проектирани съгласно: Европейската система за проектиране на строителни конструкции Еврокод или действащите национални нормативни актове за проектиране на строителни конструкции;
	2. създаване на изисквания за приемане на бетонни и стоманобетонни конструкции, които да са в съответствие с действащите нормативни изисквания за устойчивост на сградите и съоръженията, за пожарна безопасност, за опазване на околната среда и др.;
	3. хармонизиране на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент и на Съвета от 9 март 2011 година за определяне на хармонизирани условия за предлагането на пазара на строителни продукти;
	4. създаване на условия за устойчиво изграждане на бетонни и стоманобетонни конструкции.
1. **Анализ за съответствие с правото на Европейския съюз.**

С проекта на Наредба за изпълнение, контрол и приемане на бетонни и стоманобетонни конструкции се постига хармонизация на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент.

Предложеният проект на нормативен акт ще бъде публикуван на интернет страницата на Министерството на регионалното развитие и благоустройството и на Портала за обществени консултации, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.